ג'וזף קוסינסקי

**ג'וזף קוסינסקי** (באנגלית: **Joseph Kosinski**; נולד ב-3 במאי 1974) הוא במאי קולנוע, תסריטאי ומפיק אמריקאי. מועמד לפרס אוסקר לסרט הטוב ביותר על הפקת הסרט "פורמולה 1", אותו גם ביים. סרטיו של קוסינסקי לרוב מאופיינים במחזות ויזואליים מרהיבים ובאפקטים ממוחשבים רבים.

## ביוגרפיה
קוסינסקי גדל במרשלטאון, איווה. לאחר סיום לימודיו בתיכון, למד הנדסת מכונות באוניברסיטת סטנפורד ואדריכלות באוניברסיטת קולומביה. לאחר סיום לימודיו הקים יחד עם חברו דין די סימון את חברת KDLAB, שעסקה בעיצוב גרפיקה ממוחשבת. החברה יצרה מספר פרסומות אותן ביים קוסינסקי, הבולטת ביותר הייתה הפרסומת "Mad World" אותה יצר קוסינסקי עבור משחק הווידאו "Gears of War", שזיכתה את קוסינסקי במועמדות לפרס האפקטים הוויזואליים הטובים ביותר בפרסומות של ארגון AICP (איגוד המפיקים המסחריים העצמאים האמריקאי, **Association of Independent Commercial Producers**). הפרסומות שביים יצרו לקוסינסקי שם של במאי CGI מומחה, והוא החל לעורר עניין מצד המפיקים בהוליווד. בשנת 2005 עבר להתגורר בלוס אנג'לס.

סרטו הראשון של קוסינסקי היה "טרון: המורשת" משנת 2010, סרט המשך ל-"טרון" מ-1982, שהיה אחד מהסרטים המשפיעים ביותר בתחום האפקטים הממוחשבים. "טרון: המורשת" היה אף הוא סרט עתיר אפקטים והכניס כמעט 400 מיליון דולר בקופות. הסרט זכה לביקורות משבחות על האפקטים ועל הפסקול המקורי והחדשני שהולחן על ידי הצמד דאפט פאנק, אך ספג ביקורות שליליות על העלילה והתפתחות הדמויות. הסרט היה מועמד לפרס האוסקר על מיקס הסאונד ולפרס גראמי על הפסקול.

כשעבר ללוס אנג'לס בשנת 2005 החל קוסינסקי לכתוב טיוטה לתסריט שהתפתחה לרומן גרפי מדע בדיוני פוסט-אפוקליפטי בשם "*Oblivion*", שלא התפרסם. בשנת 2010 רכשה חברת וולט דיסני את הזכויות על היצירה במטרה לעבד אותה לסרט קולנוע, אך ויתרה עליהן לטובת חברת סרטי יוניברסל לאחר שניסיונותיה להתאים את הסרט לסיווג צפייה PG-13 לא צלחו. הסרט קיבל תקציב של 120 מיליון דולר ובוים על ידי קוסינסקי. הוא יצא לאקרנים בשנת 2013 בשם "אבדון", בכיכובו של טום קרוז, והכניס כ-286 מיליון דולר בקופות.

סרטו הבא של קוסינסקי, "רק האמיצים", יצא לאקרנים בשנת 2017. הסרט מבוסס על סיפורה של יחידת הכבאים "Granite Mountain Hotshots", ש-19 מחבריה נספו בשריפה שהתחוללה בירנל היל, אריזונה . הסרט היה כישלון קופתי, אך זכה לביקורות חיוביות.

ביוני 2017 הוכרז שקוסינסקי יביים סרט המשך ל-"אהבה בשחקים", שם ישוב לשתף פעולה עם טום קרוז. הסרט תוכנן לעלות לאקרנים בשנת 2019, אך הקרנתו נדחתה עקב מגפת הקורונה. במהלך תקופת המגפה ניסו מספר חברות סטרימינג לרכוש את הזכויות על הסרט, אך קרוז התעקש שהסרט יוקרן בבתי הקולנוע. הסרט, "אהבה בשחקים: מאווריק", יצא לאקרנים בסופו של דבר באפריל 2022, והפך לשובר הקופות השני המרוויח ביותר באותה שנה, אחרי "אווטאר: דרכם של המים". הסרט הרוויח כמעט מיליארד וחצי דולר והוא הסרט הרווחי ביותר בקריירה של קרוז ושל קוסינסקי. הסרט זכה לביקורות משבחות מאוד, שרובן טענו שהוא אף מתעלה על קודמו. הסרט היה מועמד לשישה פרסי אוסקר בטקס פרסי אוסקר ה-95 כולל פרס הסרט הטוב ביותר, וזכה בפרס הסאונד. קוסינסקי עצמו היה מועמד לפרס סאטורן ולפרס גילדת הבמאים האמריקאית על בימוי הסרט.

בנוסף לבימוי הסרט, קוסינסקי גם ביים את הקליפ של שיר הנושא של הסרט, "Hold My Hand" של ליידי גאגא. השיר היה מועמד לפרס האוסקר ולפרס גראמי וזכה בפרס סטלייט לשיר המקורי הטוב ביותר.

באותה שנה גם ביים את הסרט ראש העכביש שהופץ ישירות לסטרימינג (בסרט מככב מיילס טלר, ששיתף פעולה עם קיסינסקי גם ב-"רק האמיצים" וב-"אהבה בשחקים: מאווריק"). בשנת 2020 נשכר קוסינסקי לביים עיבוד מחודש לסרט "טוויסטר", אך פרש מהתפקיד לאחר שהוחלט שהסרט לא יהיה גרסה מחודשת אלא סרט המשך. הסרט בוים בסופו של דבר על ידי לי אייזק צ'ונג ויצא לאקרנים בשנת 2024 תחת השם "טוויסטרס", כשלקוסנסקי ניתן קרדיט על כתיבת התסריט.

לאחר שעבד איתם על "אהבה בשחקים: מאווריק", שב קוסינסקי לעבוד עם המפיק ג'רי ברוקהיימר והתסריטאי ארן קרוגר במטרה ליצור סרט מרוצים על סבב הפורמולה 1. הפעם קוסינסקי היה גם שותף בכתיבת התסריט ובהפקת הסרט, אליה הצטרפו גם נהג הפורמולה לואיס המילטון והשחקן בראד פיט, שגם מככב בסרט בתפקיד הראשי. הסרט שנקרא "F1" יצא לאקרנים ביוני 2025 והכניס בקופות מעל 600 מיליון דולר לעומת תקציב של 250 מיליון דולר. הסרט זכה לביקורות חיוביות והיה מועמד לארבע קטגוריות בטקס פרסי אוסקר ה-98 כולל הסרט הטוב ביותר, מתוכן זכה בפרס הסאונד.

בפברואר 2025 דווח שקוסינסקי וברוקהיימר יעבדו יחד על סרט שמתמקד בעב"מים. באפריל 2025 דווח כי קוסינסקי יביים סרט המתבסס על הסדרה "מיאמי מחלק מוסר". במרץ 2026 דווח כי כנראה טום קרוז ישוב לשתף פעולה עם קוסינסקי בסרט זה, בתפקיד הנבל.

## פילמוגרפיה
* טרון: המורשת (2010) - במאי.
* אבדון (2013) - במאי ומפיק.
* רק האמיצים  (2017) - במאי.
* אהבה בשחקים: מאווריק (2022) - במאי.
* ראש העכביש (2022) - במאי.
* טוויסטרס (2024) - תסריטאי שותף.
* פורמולה 1 הסרט (2025) - במאי, מפיק ותסריטאי שותף.
* טרון: ארס (2025) - מפיק בפועל.

## קישורים חיצוניים
* 
* 
* 
* Joseph Kosinski באתר EBSCO

## הערות שוליים

קטגוריה:אמריקאים שנולדו ב-1974